|  |
| --- |
| PRANTSUSE VABARIIK |
|  |  |  |
| Ökoloogilise ülemineku ministeerium |
|  |  |  |
|  |  |  |

Dekreet nr 2022-... [kuupäev]

süsinikdioksiidi kompenseerimise ja CO2-neutraalsuse väidete kohta reklaamides

NOR: […]

*Sihtrühm: reklaamiandjad*

*Teema: 22. augusti 2021. aasta seaduse nr 2021-1104 (kliimamuutustega võitlemise ja nende mõjule vastupanuvõime suurendamise kohta) artikli 12 kohaldamine.*

*Jõustumine: tekst jõustub selle avaldamisele järgneval päeval, välja arvatud artiklid 2 ja 3, mis jõustuvad 1. jaanuaril 2023.*

*Märkus: siinses dekreedis on sätestatud, kuidas peavad reklaamiandjad nimetatud seaduse nr 2021-1104 artiklis 12 ettenähtud teavet edastama. Seda kohaldatakse kõigi pärast teksti jõustumist edastatavate reklaamide suhtes.*

*Viited: dekreedi sätted on vastu võetud 22. augusti 2021. aasta seaduse nr 2021-1104 (kliimamuutustega võitlemise ja nende mõjule vastupanuvõime suurendamise kohta) artikli 12 kohaldamiseks. See seadus ja dekreet on kättesaadavad Légifrance’i veebisaidil (http://www.legifrance.gouv.fr).*

Peaminister,

olles tutvunud ökoloogilise ülemineku ministri aruandega,

võttes arvesse Euroopa Parlamendi ja nõukogu 9. septembri 2015. aasta direktiivi (EL) 2015/1535, millega nähakse ette tehnilistest eeskirjadest ja infoühiskonna teenuste eeskirjadest teatamise kord (kodifitseeritud tekst), eriti teatist nr ...,

võttes arvesse keskkonnaseadustikku,

võttes arvesse 22. augusti 2021. aasta seadust nr 2021-1104 kliimamuutustega võitlemise ja nende mõjule vastupanuvõime suurendamise kohta, eriti selle artikleid 12 ja 147,

võttes arvesse 19. detsembri 1997. aasta dekreeti nr 97-1198, millega rakendatakse 15. jaanuari 1997. aasta dekreedi nr 97-34 (üksikute haldusotsuste detsentraliseerimise kohta) artikli 2 esimest lõiku ministrite suhtes, kelle vastutusalas on ökoloogiline ja solidaarne üleminek, territoriaalne ühtekuuluvus ning suhted kohalike ja piirkondlike omavalitsustega;

võttes arvesse 21. aprilli 2020. aasta dekreeti nr 2020-457 riiklike CO2-eelarvete ja vähese CO2-heite riikliku strateegia kohta,

võttes arvesse keskkonnaseadustiku artikli L. 123-19-1 kohaselt ... ja ... vahel toimunud avaliku arutelu käigus tehtud tähelepanekuid,

olles ära kuulanud riiginõukogu,

võtab vastu järgmise dekreedi.

Artikkel 1

Keskkonnaseadustiku II osa II jao IX peatükki lisatakse 7. jaotis järgmises sõnastuses:

„7. jaotis. Kasvuhoonegaaside heite kompenseerimise projektidest tulenev heitkoguste vähendamine

Artikkel R. 229-103. Artiklis L. 229-55 sätestatud põhimõtted peavad vastama järgmistele rakendusmenetlustele:

Mõõdetavus: projektidega välditud või seotud kasvuhoonegaaside heitkogused kvantifitseeritakse läbipaistva ja avalikult kättesaadava metoodika alusel. Kvantifitseerimismeetod põhineb uusimatel teaduslikel ja tehnilistel teadmistel. Mõõtmisandmed on selgelt dokumenteeritud ja neid saab kontrollida. Metoodika, millele kompenseerimisprojektis viidatakse, määrab kindlaks lähtestsenaariumi, mille alusel arvutatakse projektiga saavutatud heitkoguste vähenemine. Lähtestsenaarium peab hõlmama kogu projekti ning kajastama kasvuhoonegaaside heitkoguste hiljutist suundumust ja olemasolevate parimate tavade rakendamist.

Kontrollitavus: välditud või seotud kasvuhoonegaaside heitkoguseid kontrollib projekti sponsorist sõltumatu audiitor. Audiitor kinnitab dokumentide või kohapealsete kontrollide põhjal kasvuhoonegaaside heitkoguste vähendamise, mida on võimalik saavutada projekti kestuse jooksul rakendatud meetmetega.

Püsivus: kompensatsiooniprojektide abil välditud või seotud kasvuhoonegaaside heide on alaliselt välditud. Vajaduse korral võetakse kvantifitseerimismeetodi abil arvesse mittepüsivuse riski.

Täiendavus: olemasolevaid majanduslikke stiimuleid, häid tavasid ja kohaldatavaid kohustusi arvesse võttes ei oleks kompensatsiooniprojekte saanud rakendada ilma sihtotstarbelise rahastuseta.

Artikkel R. 229-104. Kompensatsiooniprojektid peavad järgima läbipaistvuse põhimõtet. Kompensatsiooniprojektis viidatud metoodika ja projekti kirjeldavad elemendid, eelkõige kasvuhoonegaaside heitkoguste vähendamise kindlakstegemise, asukoha ja arvestuse osas, peavad olema üldsusele kättesaadavad ja kergesti ligipääsetavad.“

Artikkel 2

Keskkonnaseadustiku II osa II jao IX peatükki täiendatakse 9. jaotisega järgmises sõnastuses:

*„9. jaotis*

*„Keskkonnaalased väited“*

Artikkel D. 229-105. Reklaamiandja, kes kinnitab reklaamis, et toode või teenus on CO2-neutraalne või kasutab mis tahes samaväärse tähenduse või ulatusega sõnastust, peab vastama käesoleva jaotise sätetele.

Käesolevat jaotist kohaldatakse üksikisikutele suunatud reklaamkirjade, üldsusele levitatavate trükiste, reklaamplakatite, ajakirjandusväljaannetes avaldatavate reklaamide, kinodes edastatavate reklaamide, televisiooni- või ringhäälinguteenuste ja internetis üldsusele suunatud sideteenuste kaudu edastatavate reklaamide ning kaupade pakendile kinnitatavate väidete suhtes.

Artikkel D. 229-106. Artiklis D. 229-105 osutatud reklaamiandja koostab asjaomase toote või teenuse kohta kasvuhoonegaaside heite bilansi, mis hõlmab kogu toote või teenuse olelusringi. Seda bilanssi ajakohastatakse igal aastal.

Bilanss koostatakse kooskõlas standardi NF EN ISO 14067 nõuetega või mõne muu standardiga, mis vastab selle standardi nõuetele. Neid nõudeid võib täiendada keskkonnaministri käskkirjaga, et viia heitebilansi metoodika kooskõlla käesoleva seadustiku artiklis L. 541-9-11 sätestatud keskkonnamärgistuse metoodikaga.

Artikkel D. 229-107. Artiklis D. 229-105 osutatud reklaamiandja avaldab oma veebisaidil või selle puudumisel oma mobiilirakenduses kokkuvõtva aruande, milles kirjeldatakse reklaamitava toote või teenuse CO2-jalajälge ning vahendeid, mille abil neid kasvuhoonegaaside heitkoguseid peamiselt välditakse, seejärel vähendatakse ja lõpuks kompenseeritakse. Aruanne sisaldab kolme lisa, milles on üksikasjalikult kirjeldatud selle sisu ning mis esitatakse järgmises järjekorras:

(1) lisa, milles esitatakse artiklis D. 229-106 sätestatud bilansi tulemused ja kokkuvõte kõnealuse bilansi koostamisel kasutatud metoodikast. Kokkuvõttes täpsustatakse eelkõige asjaomase toote või teenuse määratlemise ulatus, kasutatud funktsionaalsed või deklareeritud ühikud, kõnealuse süsteemi piirid, olelusringi lõpuetapi töötlemismeetod ning võrkudest tarbitava elektri või gaasi puhul arvesse võetud heiteandmed. Selles täpsustatakse riik (riigid) või geograafiline piirkond (piirkonnad), kus heide ja rahvusvahelisest transpordist tulenev heide tekib, niivõrd kui sellised andmed on kättesaadavad;

(2) lisa, milles esitatakse reklaamitava toote või teenusega seotud kasvuhoonegaaside heitkoguste vähendamise sihttrajektoor koos iga-aastaste kvantifitseeritud arengueesmärkidega, mis hõlmavad vähemalt kümme aastat pärast aruande avaldamist;

(3) lisa, milles kirjeldatakse üksikasjalikult jääkheite kompenseerimise korda, täpsustades eelkõige kompenseerimisprojektide laadi ja kirjelduse. Selles lisas võib esitada ka vabatahtlikult teavet nende maksumuse kohta (kokku ja CO2 tonni kohta). Kõnealune lisa näitab, et käsitletava kompensatsiooniga välditud või vähendatud heitkoguste maht vastab kõikide müüdavate ja reklaamist mõjutatud toodete või teenuste jääkheitkogustele. Selles lisas täpsustatakse ka vahendid, millega reklaamiandja tagab, et ta ei arvestaks nende projektidega võimaldatavat kompensatsiooni kahekordselt. Eelkõige esitatakse selles meetodid, mille kohaselt heitkoguste vähendamine kompensatsiooniühikute kasutamise korral turult kõrvaldatakse. Lisaks kirjeldatakse lisas jõupingutusi, mida on tehtud selleks, et tagada parim võimalik sidusus geograafiliste piirkondade vahel, kus projekte ellu viiakse ja kus tekib heide.

Seda väljaannet ajakohastatakse igal aastal kogu toote või teenuse turustusperioodi jooksul. Eelkõige võimaldab ajakohastamine jälgida toote või teenusega seotud heitkoguste arengut võrreldes eespool nimetatud vähendamise trajektooriga. Reklaamiandja peab artiklis D. 229-105 osutatud väite tagasi võtma, kui ilmneb, et toote või teenusega seotud ühikuheide on kahe järjestikuse aasta jooksul suurenenud.

CO2-neutraalsuse väidet sisaldavale reklaamile või pakendile märgitakse veebilink või ruutkood, mis võimaldab ligipääsu kõnealusele väljaandele.

Artikkel D. 229-108. Artiklis D. 229-105 osutatud reklaamiandja kasutatavad kompensatsiooniprojektid peavad vastama artiklites R. 229-103 ja R. 229-104 sätestatud tingimustele.

Kompensatsiooniprojektid ei tohi kahjustada looduslike ökosüsteemide ja nende funktsioonide säilitamist ja taastamist.

Prantsusmaal tarbitavate toodete või teenustega seotud heitkogused tuleb kompenseerida peamiselt Prantsusmaa territooriumil.

28. novembri 2018. aasta dekreedi nr 2018-1043 (millega luuakse „vähese CO2 heite“ märgis) alusel tunnustatud heitkoguste vähendamist peetakse artikli R. 229-103 nõuetele vastavaks.

Artikkel R. 229-109. Vastavalt artiklile L. 229–69 võib keskkonnaminister karistada artiklis L. 229-68 sätestatud kohustuse täitmata jätmise eest käesolevas artiklis sätestatud tingimustel.

Artiklis L. 229-68 sätestatud kohustuste täitmata jätmise tuvastab ametnik, kelle on selleks volitanud keskkonnaminister.

Pärast seda, kui reklaamiandjale on antud võimalus esitada tema vastu esitatud kaebuste kohta kirjalikke märkusi, võib keskkonnaminister teha talle ettekirjutuse selle kohustuse täitmiseks ministri määratud tähtaja jooksul. Minister võib kõnealuse ettekirjutuse avaldada.

Kui reklaamiandja ei täida ettekirjutust ettenähtud tähtaja jooksul, võib keskkonnaminister mõista temalt välja keskkonnaseadustiku artikli L. 229–69 kohase trahvi.“

Artikkel 3

Eespool nimetatud 19. detsembri 1997. aasta dekreedi 1. lisa jaotist „Energia ja kliima“ täiendatakse järgmiselt:

|  |  |  |  |
| --- | --- | --- | --- |
| [64] | Ettekirjutused ja karistused, mis on seotud reklaamis esitatud väitega, et toode või teenus on CO2-neutraalne | KeskkonnaseadustikArtikkel R. 229-109. | Keskkonnaminister |

Artikkel 4

Käesolev dekreet jõustub selle avaldamisele järgneval päeval, välja arvatud artiklid 2 ja 3, mis jõustuvad 1. jaanuaril 2023.

Kuni 31. detsembrini 2025 on Prantsusmaa territooriumil teostatavate projektide rahastamine samaväärne artikli D. 229-107 punkti 3 kohaselt reklaamiandjale eraldatud heitkoguste vähendamisega, kui reklaamiandja suudab lepinguga põhjendada projekti tõendatud heitkoguste vähendamisest saadava kasu võimalikku tunnustamist. Reklaamiandja tagab oma heitkoguste kompenseerimise kohustuste täitmise, omandades vajaduse korral täiendavaid CO2 arvestusühikuid, mis kataksid projekti tõendatud heitkoguste vähendamise ja rahastatud heitkoguste vähendamise vahe.

Artikkel 5

Käesoleva dekreedi rakendamise eest vastutab Prantsusmaa ökoloogilise ülemineku minister ja see avaldatakse Prantsuse Vabariigi *ametlikus väljaandes*.

[Koostamise koht ja kuupäev]

Peaministri nimel:

ökoloogilise ülemineku minister

Barbara POMPILI